text: Motorvej genåbnet efter dødsulykke
  09 oktober 2018 kl. 04.57
  Oprydningen efter mandagens ulykker på Sønderjyske Motorvej sluttede lidt efter klokken 03,  og motorvejen er nu igen helt åben. 
  Det forløbne døgn på Sønderjyske Motorvej har været ganske dramatisk med flere alvorlige ulykker. Men efter timers afspærring og omfattende oprydningsarbejde genåbnede motorvejen ved 03-tiden natten til tirsdag.
  Mandagen på Sønderjyske Motorvej begyndte med en væltet tankvogn fyldt med metanol. Et uheld, som spærrede motorvejen ved afkørsel 69 i en del timer.
  Allerede kort efter klokken 17 var den gal igen. En ulykke, der involverede tre lastbiler og en personbil, kostede en 57-årig lastbilchauffør fra Nordjylland livet. Chaufføren blev dræbt, da han kørte op bag i en kø, der var under langsom afvikling efter uheldet, der skete tidligere mandag.
  Politiets indsatsleder beskrev situationen på motorvejen som ”kaotisk”, og forventede at motorvejen tidligst kunne genåbne mellem klokken 22 og 23 mandag aften. Oprydningsarbejde tog dog lidt længere tid, og klokken 03 kunne Syd- og Sønderjyllands Politi berette om en helt ryddet motorvej.
  Sønderjyske motorvej: Så er der ved at være ryddet op efter uheldet og trafikken begynder lige så stille at køre. Vær opmærksom derude og kør bil, når du kører bil. Vagtchefen. #politidk
  
  